钦定古今图书集成/理学汇编/学行典/第267卷 > 陈烈
## 钦定古今图书集成/理学汇编/学行典/第267卷 > 陈烈

按《宋史隐逸传》：“陈烈，字季慈，福州候官人。性介僻，笃
于孝友。居亲丧，勺饮不入于口五日，自壮及老，奉事
如生，学行端饬，动遵古礼，平居终日不言，御童仆如
对宾客，里中人敬之，冠昏丧祭，请而后行，从学者常
数百。贤父兄训子弟，必举烈言行以示之。尝以乡荐
试京师，不利，即罢举。或勉之求仕，则曰：‘伊尹守道，成
汤三聘以币；吕望既老，文王载之俱归。今天子仁圣
好贤，有汤、文之心，岂无先觉如伊、吕者乎’？”仁宗屡诏
之，不起。人问其故，应曰：“吾学未成也。”公卿大夫、郡守、
乡老交章称其贤。嘉祐中，以为本州教授。欧阳修又
言之，召为国子直讲，皆不拜。已而福建提刑王陶言
其为妻林氏所讼，因诋烈贪诈，乞夺所受恩。司马光
为谏官，率同列争曰：“臣等每患士无名检，故举烈以
厉风俗。烈生平操守，出于诚实，虽有迂阔，不合中道，
犹为守节之士，当保而全之。若夫妇不相谐，则听之
离绝，毋使节行之士为横辱所挫。”陶说遂不行。元祐
初，部使者申荐之，诏从其尚，以宣德郎致仕。明年，复
教授本州。在职不受廪俸，乡里问遗丝毫无所受，家
租有馀，则推以济贫乏。卒，年七十六。